Conspiration tarquinian

Le conspiration tarquinian esseva un conspiration inter un numero de senatores e homines prominente del Roma antique in 509 a.C. pro restaurar le monarchia e pro remicter Lucio Tarquinio Superbo sur le throno. Le conspiratores esseva discoperite e executate. Le historia es parte del prime historia semi-legendari de Roma.

 Antecedente 
In 509 a.C. le monarchia roman esseva evertite como resultato de un resentimento general al comportamento del rege Tarquinio le Superbe, e specialmente de su filio Sexto Tarquinio qui habeva violate Lucretia, un femina roman de origine nobile. Un colpo de stato, ducite per Lucio Junio Bruto, resultava in le expulsion del familia regal. Le Republica Roman esseva stabilite, e consules esseva elegite pro governar le citate sur un base annue.

 Conspiration formate, sed discoperite 
Bruto esseva elegite como un del prime duo consules de Roma in 509 a.C. In ille anno, ambassadores del familia regal arrivava a Roma pro cercar de persuader le senato de render al regales lor effectos personal que habeva essite confiscate durante le colpo de stato. In secreto, dum le senato roman debatteva le requesta, le ambassadores cercava supportores del monarchia in Roma pro formar un conspiration pro readmitter le familia regal al citate. Duo fratres del sposa de Bruto, del familia Vitellii, ambe de qui esseva senatores, esseva le chefes del conspiration, insimul con tres fratres del Aquilii, e altere homines prominente cuje nomines non es plus recordate. Duo filios de Bruto, Tito Junio Bruto e Tiberio Junio Bruto, se univa a illes.

Tamen, un sclavo del Vitellii, habente essite teste de un reunion del conspiratores in le domo de su mastro (lo que Plutarcho affirma involveva un juramento horribile con sacrificio human e cannibalismo), alertava le consules qui immediatemente sasiva le ambassadores e le conspiratores sin grande tumulto.

 Punition 
Le ambassadores del familia regal habeva persuadite le conspiratores a confirmar lor dedication al causa royalista per scripto, e per consequente le culpabilitate del conspiratores non esseva in dubita.

Le ambassadores esseva liberate, per respecto pro le jure de gentes. Tamen, le traitores esseva condamnate al morte, incluse le filios de Bruto.

Le consules sedeva sur le tribunal pro esser testes del execution. Le lictores esseva inviate pro exequer le punition. Le traitores esseva dispoliate nude, battite con virgas, e postea decapitate. Se dice que Bruto le consul erumpeva in emotion a vices durante le punition de su filios, ben que in altere chronicas se dice que ille spectava stoicamente dum le punition esseva executate.

Al sclavo qui habeva revelate le conspiration on concedeva su libertate e le stato de citatano roman, e ille recipeva anque un summa de moneta como recompensa.

Categoria:Monarchia roman